କୃଷ୍ଣ ଚନ୍ଦ୍ର ଭୂୟାଁ, କଲିକତାରେ ଅବସ୍ଥାପିତ ଜଣେ ଓଡ଼ିଆ ଅଧ୍ୟାପକ, ଗବେଷକ ଏବଂ ସମାଲୋଚକ ।  "କଳିଙ୍ଗ ଯୁଦ୍ଧ"  ସମ୍ପର୍କରେ ସେ ଗବେଷଣା କରି, ବହୁ ତଥ୍ୟକୁ ଆଗକୁ ଆଣି ପାରିଛନ୍ତି । କୃଷ୍ଣ ଚନ୍ଦ୍ର, ୧୯୪୧ ମସିହା ଫେବୃୟାରୀ ୩ତାରିଖରେ ଯାଜପୁର ଜିଲ୍ଲାର ରାଉତସାହି ଗ୍ରାମରେ ଜନ୍ମଗ୍ରହଣ କରିଥିଲେ । ପଶ୍ଚିମବଙ୍ଗର ବିଭିନ୍ନ ସ୍ଥାନରେ ତାଙ୍କ ଛାତ୍ର ଜୀବନ ଓ ଅଧ୍ୟାପକ ଜୀବନ ଅତିବାହିତ ହୋଇଛି । ଛାତ୍ରଜୀବନରୁ ସେ ପଶ୍ଚିମବଙ୍ଗର ଓଡ଼ିଆ ଶ୍ରମିକମାନଙ୍କ ସଂସ୍ପର୍ଶରେ ଆସିଛନ୍ତି ଓ ସେମାନଙ୍କ ସହ ସାଂସ୍କୃତିକ ତଥା ସାଙ୍ଗଠନିକ ସ୍ଥରରେ ଜଡ଼ିତ ରହିଛନ୍ତି । କଲିକତାର ଉତ୍କଳ ଭବନ ନିକଟରେ ଉତ୍କଳମଣି ଗୋପବନ୍ଧୁ ଦାସଙ୍କ ପୂର୍ଣ୍ଣାବୟବ ପ୍ରତିମୂର୍ତ୍ତୀ ପ୍ରତିଷ୍ଠା ତଥା ପଣ୍ଡିତ ନୀଳକଣ୍ଠ ଦାସଙ୍କ ପ୍ରତିମୂର୍ତ୍ତୀ ପ୍ରତିଷ୍ଠା କରାଇବରେ ତାଙ୍କର ଭୂମିକା ରହିଛି । ଏହା ବ୍ୟତିତ, କଲିକତାର ବହୁ ଓଡ଼ିଆ ଅନୁଷ୍ଠାନ ସହ ସେ ଜଡ଼ିତ । ସାହିତ୍ୟ ସର୍ଜନା ଓଡ଼ିଆ ଭାଷା ଅଧ୍ୟାପନା ସାଙ୍ଗକୁ ସାହିତ୍ୟ ସର୍ଜନାରେ ମନୋନିବେଷ କରିଛନ୍ତି । ୧୯୬୦ ମସିହାରେ ଦୈନିକ  "କଳିଙ୍ଗ"  ପତ୍ରିକାର ରବିବାର ସାହିତ୍ୟ ପୃଷ୍ଠାରେ ତାଙ୍କର ପ୍ରଥମ ପ୍ରବନ୍ଧ ସ୍ଥାନ ପାଇଥିଲା । ପ୍ରବନ୍ଧର ଶିର୍ଷକ ଥିଲା  "ଭାରତରେ ଜନ୍ମ ବୃଦ୍ଧି ସମସ୍ୟା"  । ପରବର୍ତ୍ତୀ ସମୟରେ ତାଙ୍କର ବହୁ ଗବେଷଣା ଓ ସମାଲୋଚନାଧର୍ମୀ ପୁସ୍ତକ ପ୍ରକାଶ ପାଇଛି ।